
    Пресконференцията, която предшестваше премиерата на "Тапетите на времето" в Сатиричния театър (26.03.2009), се превърна в истински спектакъл преди спектакъла. Юлия Огнянова беше заобиколена от възторжени театрали, които използваха всеки повод да изразят възхищението си от нея. А тя с всички сили се бранеше от комплиментите им - опитваше се да ги спре и да си създаде душевен комфорт в тази удивително "агресивна" среда, за да може да се концентрира върху основното - Константин Павлов. Талантливият поет мъченик - автор и герой в нейния спектакъл.

    След настойчивите й молби за по-малко хвалби, разговорът известно време продължава сдържано, но изведнъж някой от присъстващите не успява да се стърпи и изстрелва нови комплименти. Юлия Огнянова веднага се опълчва срещу него... Невероятна скромност, подплатена с много мъдрост, благородство и талант.


    Тези необикновени понякога спектакли (театралните пресконференции) остават скрити от погледите на зрителите. На тях присъстват малцина посветени. Целта на това издание е всички да бъдат посветени. Ако не като зрители, то поне като читатели. Приятно четене!


    Пресконференциите - в пълния им интелектуален блясък.



  От съставителите

  ПРЕСКОНФЕРЕНЦИЯ


  26.03.2009


  РОЗА РАДИЧКОВА: Добре дошли на премиерата на "Тапетите на времето" по произведения на Константин Павлов... Авторът е чел този сценарий, докато беше жив. Този сценарий се прави с неговото съгласие. Разбира се, в процеса на работата, в репетиционния период, в него са настъпили промени, но те са малки. Това е един колаж – има малко съкратени и извадени текстове и малко добавени други. Със сценария той беше запознат и Юлия имаше неговото разрешение това представление да се случи.



  ЮЛИЯ ОГНЯНОВА: То е направено от неговите стихове, интервютата му и има само един епизод от пиесата му „Птици“.


  ВАСИЛ АБАДЖИЕВ: „Птици“ и какво друго?


  ЮЛИЯ ОГНЯНОВА: И нищо, прочетохме и останалите му пиеси, но от тях не съм ползвала. Но мисля, че ако бяха само стиховете му, аз не бих се решила да направя сценарий. Но когато видях интервютата му и че от тях могат да се получат диалози, реших да включа някои от стиховете в диалога, и той абсолютно никаква бележка по тези неща не направи. Изваждала съм от едни стихотворения отделни пасажи, за да ги включа в друг текст, част от диалог с друг контекст, той и там нямаше забележки. Значи от това най-много се страхувах. Като отидох да му ги покажа, от другите неща нямах страх, но от това много се страхувах. Няма нито една чертичка (от него) просто, имаше зачеркнати само имената на клоуните Софчо и Йовчо, и така наред – не му е стигнал само примерът, а всичките ги е зачеркнал, да не би да ги оставя. Защо – не знам. И аз не го питах. Префасонирах ги.


  РОЗА РАДИЧКОВА: Сега са с променени имена. Желанието на автора е спазено и изпълнено. Други въпроси?


  ВЪПРОС: Като става дума за работа по текста на Константин Павлов, очевидно това е една силна литература сама по себе си, но това все пак очевидно не е реална пиеса, която само текста да гони и аз мисля, че... всъщност това ми е въпросът – чия е идеята да бъдат привлечени точно този музикант (Румен Цонев) и точно този автор на пластиката (Велимир Велев), защото ние ги познаваме като едни хора, които са способни да излязат от литературността и да добавят нещо.


  ЮЛИЯ ОГНЯНОВА: Аз го харесвам много (Румен Цонев), а другият ми е бивш студент (Велимир Велев) и имам доверие, че ще ми разбира от езика, защото е малко по-различен начинът ми на работа. Почти до сглобяването не се разбира (нищо) и от самите актьори, особено когато е монтажа. Такива малки, откъснати, несвързани помежду си източници – стихове. Много е опасно, те стояха и вероятно са се питали и са си казали: от това какво може да излезе, нищо не може да излезе. Нали... при мене начинът ми на работа е такъв и като се сглоби, веднага нещата си идват на мястото, т.е. те се оказват подготвени. Доколкото са, а доколко са – вие ще видите.


  РУМЕН ЦОНЕВ: Понеже и към мене, така да се каже, беше отправен въпросът защо има нужда от пластика, музика, бих казал и от една визия, изключително впечатляваща според мен, и понеже, ще ме извините, след няколко минути ще трябва да отида на генералната репетиция за "икарите" утре в Народния театър, преди да ви пожелая приятно гледане, да ви кажа с каква обич работих този спектакъл - вие чухте, че ми е номер двеста. Това звучи може би внушително или издава известен опит и е някаква практика. Нищо подобно, всеки път е като за първи път и трябва да ви призная, че всеки път все повече ме е страх, казвам ви честно – умирам от страх. Да работиш с Юлия Огнянова, нали знаете, това е още една академия да завършиш...


  ЮЛИЯ ОГНЯНОВА: Посмали малко, посмали...


  РУМЕН ЦОНЕВ: ...и най-хубавото в цялата работа беше, че без да се наговаряме, Юлия може да потвърди, ние често идвахме с едни и същи идеи, отваряхме си устата заедно и в пълна хармония работехме, нещо повече, и трябва да ви кажа, че Юлия Огнянова в известен смисъл е автор на музиката...


  ЮЛИЯ ОГНЯНОВА: Измисляш си нещо.


  РУМЕН ЦОНЕВ: ...и ще ви кажа защо: аз съм си мислил различни варианти, разбира се, и един ден тя каза, когато аз бях убеден, че трябва да предложа да се използва саксофон – има три вида саксофони: тенор, алт и сопран саксофон, които вътре в една полифонична преплетена линия, надявам се, изграждат, допълват музикално визията, образа на спектакъла, на този поетичен спектакъл, и тя каза: „Аз преминах целия сценарий, целия текст, най-напред с глас, след това го минах - представете си, ми каза - със саксофон“. (Смях.) И какво да кажа сега, как да кажа друго нещо...


  ЮЛИЯ ОГНЯНОВА: Вие вярвате ли му?


  РУМЕН ЦОНЕВ: ...няма и да повярват... Така че в този смисъл, не че тя е написала нотите на този спектакъл... Изключително, изключителна привилегия и удоволствие ми е било, и ако тя не е тука, да стои до мен, аз ще ви кажа и много други неща, но сега искам да ви благодаря за вниманието и интереса към този спектакъл, надявам се да е едно от събитията в културния живот...


  ЮЛИЯ ОГНЯНОВА: Не избързвай.


  РУМЕН ЦОНЕВ: ... Надявам се много... Удоволствието да работя с такива прекрасни колеги също е очевидно, и още веднъж ви моля да ме извините, че трябва да тръгна, стискайте палци и гледайте с добри очи и уши.


  ЮЛИЯ ОГНЯНОВА: Той е завършил дипломация. (Смях.)


  РУМЕН ЦОНЕВ: Довиждане.


  РОЗА РАДИЧКОВА: Още въпроси, други въпроси?


  ВЪПРОС: Защо чак сега се случва спектакълът, мисля че преди няколко години, доста вече, в „Ла Страда“ имаше някакви елементи в един ваш спектакъл по стихове на Константин Павлов - Мая Новоселска ги изпълняваше. Защо не го направихте тогава?


  ЮЛИЯ ОГНЯНОВА: Ами защото тогава беше част от „Бивалици – небивалици“ и той (Константин Павлов) беше като един контрапункт, там осъществен, т.е. съучастник. И много малка беше (тогава) Мая, аз мислех за това, за един такъв текст. Той обаче (Константин Павлов), той я хареса, аз - малко по-малко, но той повече от мен... Не знам, човек набира кураж понякога, трябва да си малко малоумен. Всички хора, които ме питаха какво е, като им кажех, всички ме разубеждаваха, с най-добри чувства - казваха, че от това не може да излезе повече от един, как се казваше... рецитал, да, и че не искат да обидят рецитала, но ставаше дума, че (това) не е театър, нали така, и те казваха, че всички опити (досега) са стигали до рецитала. Но човек трябва да е малко, вижте, не може, човек трябва да е малко безразсъден, лекомислен, за да се реши, а на мен лекомислие не ми е липсвало през никой период от живота ми. Аз не обмислям дали ще мога и тогава да почна да го правя, аз, ако имам силно желание, тръгвам и... това е. Недостатъкът, който използвам, като качество.


  ВЪПРОС: Откъде дойде заглавието на спектакъла?


  ЮЛИЯ ОГНЯНОВА: От него... Беше нещо друго - той го прие... След това говорехме за нещо друго и изведнъж „Тапетите на времето“. И на мен ми се видя по-необичайно, а фактически това е доста точно, защото то кореспондира с неговата гледна точка, че поезията му е документ на времето. Той пише, отреагирайки събитията на времето, а това фактически какво е – това, което ни заобикаля. Вярно е, че тапетите са в дома, но нашият дом е и страната, нали, ако го погледне (така) човек и ако малко безотговорност и лекомислие добави, както казах, които не ми липсват, и аз взех името и даже не попитах за неговото съгласие, но щом не получих възражение, значи имах съгласието му.


  ВЪПРОС: Ще използвам този хубав дипломатичен израз на господин Цонев, че работата с вас е академия и въпросът ми всъщност е към Николай: каква академия е и какви са отликите между академията Иржи Менцел и академията Юлия Огнянова?


  НИКОЛАЙ ГУНДЕРОВ: Аз мисля, че Юлия не харесва сравнителната степен, тя не харесва много и прилагателните, може би. Мога да кажа, че за мен тя е като нота, излязла от петолинието, нота, която звучи със собствена музика. Много често по време на репетициите тя казваше на актьорите нещо, което човек ще запомни дълго време: „Задавайте въпросите на познатото, докато го превърнете в непознато“. Това направи тя, тя задаваше въпроси на познатото, превръщаше го в непознато, за да му зададе нови и нови въпроси. Един висок човек, който си служи с непатетични жестове като черпене с локум по време на репетиции, човек, който...


  ВЪПРОС: Защо няма за пресконференцията? (Смях.)


  ЮЛИЯ ОГНЯНОВА: Защото така се чувствам... нямам такава нагласа... Недейте, много ми е такова... и него го притеснявате, и мен ме притеснявате, аз като чуя реклама да правят в присъствие на човека, все едно, че сам си прави реклама... и го търпи и даже така-а... (прави жект с ръката).


  ВЪПРОС: Хайде тогава кажете нещо за актьорите, тях ги няма.


  ЮЛИЯ ОГНЯНОВА: Мисля, че ги затрудних... Аз не поставям мизансцени, аз подготвям, давам им средата и очаквам от тях... Аз имам едно внушение към актьора: когато навремето батковците в Бургас (Вили Цанков, Методи Андонов и Леон Даниел) искаха да се поосвободят малко от моето присъствие на техните репетиции, направиха и мене режисьор, тогава аз в първата си работа с актьора, си казах една сутрин, като се събудих: абе, театър е имало преди режисурата - тя се е появила официално в началото на ХХ век. Театър е имало от време оно под една или друга форма благодарение на актьорите, които са били и творците, и всичко. И изведнъж на тези хора режисьорът им отнема правото да тълкуват образите, в името на единството на целта... Верно, приносът на режисьора аз го разбирам и това на мен ми доставя удоволствие, но това от своя страна, че ние изземаме правото (на актьорите) да мислят, да тълкуват... диктуваме им интонациите - това ни харесва, онова не ни харесва, физическо положение, жест, движение... и какво остава... И аз живеех тогава просто с някакво чувство за вина пред актьорите. Това се роди, без някой да знае дали от мен ще излезе режисьор, те го направиха в работен порядък само да нямам свободно време и да не съм непрекъснато на техните репетиции като театровед. И така... искам да кажа, че това отношение към актьора след това роди начинът ми на работа - желанието ми да намеря по какъв начин да превърна актьора в съавтор на постановката, и така, със студентите си стъпка по стъпка стигнах до това, което правя. Аз никога не съм се имала за режисьо-ор, така в развитието си... за мене е важно да имам нещо в съзнанието си, да не ме притесняват, да бъда свободен човек пред актьорите. И затова начинът ми на работа, може да се каже, че и педагогиката ми беше такава. Ако някой влезе, ще каже: тая... какво ще излезе от това, което прави, нищо не разбирам. Студентите повече разбират и актьорите знаят, че е така и не можеш да им обясниш, някак си не ми харесва да им кажа: имайте ми доверие. Аз им казах да имат доверие на господин Павлов. Имах щастието, че такъв беше авторът, нали, какво щях да кажа, ако не беше такъв авторът? Нито авторът, нито режисьорът могат да апелират за такова нещо. И така... винаги съм използвала като свобода това, че театърът не разчита на мен, и затова ми се позволява да вървя по пътечките - кривите, неясни пътечки... Има кой да се грижи за развитието на театъра, и смелостта ми на това се дължи изглежда, не защото съм много смела, а по-скоро на такива неща, които не правят голяма чест на човека, но е истина.


  РЕПЛИКА: Те, вашите студенти, вие ги учите актьори да стават, а те стават режисьори.


  ЮЛИЯ ОГНЯНОВА: Не, аз имах режисьорски курс.


  ВЕЛИМИР ВЕЛЕВ: Не, по принцип, може ли да кажа това нещо...


  (Юлия Огнянова го предупреждава да внимава какво ще говори.)


  ВЕЛИМИР ВЕЛЕВ: Не, няма да те хваля... просто ще се оплача. (Смях.)


  КРАСИМИРА ВАСИЛЕВА: Оплачи се, Велев, оплачи се!


  ВЕЛИМИР ВЕЛЕВ: Значи това, да се сблъскаш с Юлия, а то наистина е сблъсък, защото наистина трябва да се отървеш от всичките неща, с които си свикнал и си носиш със себе си – защити, брони и т.н. - отработени модели, спонтанно или не, и изведнъж просто наистина става трясък, когато се срещнеш с нея, защото тя има страхотен животински усет да улавя всеки трепет в човешката душа и те хваща във всякакви неща, в които дори ти самия не се хващаш, и докато се караш с нея, че това не е така и след това си легнеш да спиш вечерта, и си кажеш: ужас, колко е права... И всъщност нещото, което ни е карала да правим, е, първо да стигнем до себе си и след това оттам да тръгнем да работим, и по тая причина всичките стереотипи, които по някакъв начин имаме и като хора, и... да речем, като творци, тя ги разрушава по някакъв начин, тъй като, както ни каза, със стереотипно знание може да вкараш стереотипни резултати и по тази причина е трудно да се докаже... всеки има така един...


  ЮЛИЯ ОГНЯНОВА: Подходът е индивидуален, прости ми го. (Смях.)


  ВЕЛИМИР ВЕЛЕВ: Горе-долу това, което е разликата в нейния подход, е в това, че ако нормално всеки може да те научи как да скочиш с парашут, което нали си има определени правила, има си екипировките, Юлия те мъчи, докато се научиш да летиш.


  РОЗА РАДИЧКОВА: Има ли още въпроси, защото ще трябва да приключваме след малко... Ами тогава, много благодаря наистина за вниманието ви и затова, че дойдохте... Сега ще дам думата на Атанас Атанасов.


  АТАНАС АТАНАСОВ (директор на театъра): Искам да благодаря на екипа, осъществил този сблъсък, чийто резултат ще видим тази вечер, защото това беше един наистина за мен...


  ЮЛИЯ ОГНЯНОВА: Тежък...


  АТАНАС АТАНАСОВ: ...успешен финал на голяма сцена за този сезон... Приятно гледане и хубава вечер.


  



  КАК СЕ НАУЧИХ ДА КОРМУВАМ


  от Пола Вогъл


  Театър „София“

  Постановка - Николай Поляков


  Сценография - Красимир Вълканов


  Костюми - Мария Диманова


  Музика - Румен Цонев


  Превод – Харалампи Аничкин

  Участват: Елен Колева, Ириней Константинов, Пламен Манасиев, Десислава Чутуркова и Десислава Малчева


  



  ПРЕСКОНФЕРЕНЦИЯ


  27.02.2009


  БОГДАНА КОСТУРКОВА: Добре дошли на нашата пресконференция. С удоволствие ще ви представя част от екипа: до мен е Николай Поляков - режисьор на постановката, проф. Румен Цонев - автор на музиката и сценографът Красимир Вълканов. „Как се научих да кормувам“ е първа постановка на пиесата на Пола Вогъл в България. Екипът, който се събра, включва и актьорите Елен Колева, Ириней Константинов, Пламен Манасиев, Десислава Чутуркова и Десислава Малчева. Елен Колева и Десислава Чутуркова влязоха в постановъчния екип, явявайки се на конкурс, обявен в Театър „София“ под ръководството на режисьора Николай Поляков в търсене на актриса, която да изпълни ролята на Цепи. Деси Чутуркова мина на ролята на ЖЕНАТА в пиесата, а Елен Колева се яви на втория етап от кастинга и спечели тази много интересна и предизвикателна задача. Ще имате повод да видите как тя израства в театралното си амплоа след успехите си на киноекрана. Сега ви давам думата, за да зададете въпросите си към Николай Поляков.


  ВЪПРОС: Защо решихте точно тази постановка да направите?


  КРАСИМИРА ВАСИЛЕВА: Пиеса - не постановка.


  НИКОЛАЙ ПОЛЯКОВ: Пиесата ми беше предложена от театъра, аз я прочетох, харесах я и се заех с постановката.


  КРАСИМИРА ВАСИЛЕВА: Ние знаем, че пиесата е получила награда „Пулицър“ заради нейната много интересна структура и същевременно форма, която е необичайна и много театрална: няколко роли се възлагат на един актьор, има бързо прескачане във времето... Мисля, че това е много трудна за поставяне пиеса, доколкото я познавам. И така, лесно ли се справихте с тази необичайна театрална форма?


  НИКОЛАЙ ПОЛЯКОВ: Трудността на тази пиеса личи още при прочита.


  КРАСИМИРА ВАСИЛЕВА: Да, за това говоря, аз не съм я гледала.


  НИКОЛАЙ ПОЛЯКОВ: Това е така, да. Не само защото това е един накъсан разказ, много близък до, както е прието да се казва, „потока на съзнанието“ - ...


  КРАСИМИРА ВАСИЛЕВА: Да, на Джойс.


  НИКОЛАЙ ПОЛЯКОВ: ...човек, който разказва живота си, но и защото театралните приспособления вътре в този разказ чрез многофункционалността на един хор, който авторката нарича, незнайно защо - вероятно от каприз: гръцки хор.


  КРАСИМИРА ВАСИЛЕВА: Може би с ирония.


  НИКОЛАЙ ПОЛЯКОВ: Вероятно, така се отнасят американците към европейската култура.


  КРАСИМИРА ВАСИЛЕВА: Да, разбира се.


  НИКОЛАЙ ПОЛЯКОВ: В този смисъл, да не звучи особено мелодраматично, но пиесата във варианта, в който ни я предлага авторката, е даста опасна - да се подхлъзнеш и да пропаднеш в този много труден за организиране разказ. Но ние се опряхме на нейния основен възглед, че всичко това трябва да се направи с ирония и хумор. Мисля, че това е спасението. Казвам „спасението“ не защото текстът трябва да бъде спасяван, а защото трябва да бъде спасено представлението, тъй като текстът е много сложен.


  КРАСИМИРА ВАСИЛЕВА: Да, разбирам, благодаря.


  ВЪПРОС: Бихте ли ни казали в каква конкуренция Елен Колева спечели конкурса за главната роля?


  НИКОЛАЙ ПОЛЯКОВ: Явиха се 37 момичета. От тях познавах много малко.


  ВЪПРОС: Няма известни имена?


  НИКОЛАЙ ПОЛЯКОВ: Имаше. Даже момичета, които са ангажирани в репертоара на този театър. Имаше и хора, които аз познавам от провинцията.


  КРАСИМИРА ВАСИЛЕВА: Всъщност Елен Колева е дъщеря на Николай Колев от Пазарджишкия театър, който почина, доколкото знам.


  БОГДАНА КОСТУРКОВА: Да, така е, но това нямаше никакво отношение, ние го разбрахме след това.


  КРАСИМИРА ВАСИЛЕВА: Е, как „след това“, Николай Поляков го познаваше много добре.


  НИКОЛАЙ ПОЛЯКОВ: Аз не съм работил с него.


  КРАСИМИРА ВАСИЛЕВА: Ама беше в Пазарджик, всички знаят.


  НИКОЛАЙ ПОЛЯКОВ: Не, той е постъпил в театъра, след като аз напуснах. Той е бил в един по-късен клас на Азарян.


  РЕПЛИКА: Тя направи прекрасно впечатление във филма „Шивачки“.


  КРАСИМИРА ВАСИЛЕВА: Аз не мисля така, но няма значение. „Въпрос на вкус - казал дяволът и паднал в копривата“.


  ВЪПРОС: Тя оправда ли очакванията ви?


  НИКОЛАЙ ПОЛЯКОВ (след кратка пауза): Замислих се как по-отстранено да отговоря. Излизаме от един работен процес. Когато си заложил на крехките рамене на един човек огромната отговорност да изведе цял спектакъл, защото пиесата представлява разказ на тази героиня за нейния живот, който нахвърля отделните епизоди в ужасно объркана последователност, алогичност, остра смяна на времена, възраст и т.н., заложил си на един човек и ако си достигнал до премиера или до пресконференция (смях) и можеш да се явиш пред публика, вероятно е задължително да си доволен. Аз лично съм много доволен, защото не се излъгах в онова, което ми се струваше, че виждам в Елен - това, което тя носи. Сега ще кажа нещо, което няма много общо с резултата, но сигурно ще е любопитно за театралите: тя освен със своите чудесни актьорски качества, влезе в театъра и в екипа с един прекрасен, ведър характер, което се отрази на работния процес. Това е още една причина да кажа, че съм много доволен.


  БОГДАНА КОСТУРКОВА: Точно това щях да допълня: получи се екип. От пет участници двама не са от щатния състав на Театър „София“. Но аз смятам, че този репетиционен процес ще бъде запомнен с много добрата атмосфера и, бих казала, с полезните творчески контакти, които се създадоха между три актриси от най-младото поколение - тук е мястото да кажем, че и Десислава Малчева, която от две години е в състава на Театър „София“, и Десислава Чутуркова, която е актриса с две или три години работа в различни театри като гостуваща актриса, заиграват с една не само актьорска категоричност на качествата си, но и с възможност да се вписват в актьорския ансамбъл - нещо което е много важно при работата в театъра, и се радвам, че Николай Поляков подчерта този прекрасен климат, който имахме. Може би тук е мястото да допълня, че пиесата на Пола Вогъл, освен че има награда „Пулицър“, преди това, още в годината на своето написване - 1997, получава няколко награди за най-добра пиеса: „The New York Drama Critics", „Outer Critics Circle", New York's Obies" и „Dramalogue". Така че наистина „Как се научих да кормувам“ извежда Пола Вогъл от качеството и на драматург, който близо 25 години преподава драма писане в един от най-престижните университети - „Браун“, до автор със световно признание.


  ВЪПРОС: Имаше ли фрагменти от текста на самата пиеса, които по време на работния процес отпаднаха?


  НИКОЛАЙ ПОЛЯКОВ: Това е неизбежно. Едва ли някоя пиеса може да бъде поставена без сценична редакция: било поради обем, било поради възглед за целия разказ, в който някои неща могат да останат встрани от интереса от самия разказ. Защото писаният разказ има една посока, а сценичният често има друга. Но общо взето сме се придържали твърде близко до текста, не сме си позволявали своеволно кастриране или допълване. Такива неща аз общо взето не правя.


  ВЪПРОС: Може да прозвучи нелогично, но защо на камерна сцена?


  НИКОЛАЙ ПОЛЯКОВ: Ако помните Големанов, на въпроса на жена си: „Защо в това министерство?“ - „Комбинацията в последния момент“ (смях). Малко така се получи. За тази пиеса са възможни всякакви варианти, но Красимир Вълканов ме убеди, че може да й намери чалъм за малката зала, че е възможно да се реализира там, защото на мен ми се струваше доста трудно това. Той каза: „Там ще го направя, даже съм измислил как“, и май че успя. Ще се радвам, ако ви хареса особения ракурс, в който е видяна сценографията. Ние имахме доста проблеми не толкова с текста, колкото да намерим образа на този текст, и по-скоро проблеми имаше Краси с мен, защото аз доста трудно можах да обясня как си представям пиесата, но с търпение стана.


  БОРИСЛАВ КОСТУРКОВ: Съществува ли вариант тя после да премине на голяма сцена като „Детектор на лъжата“ в Сатирата - там имат намерение от камерна зала да я прехвърлят на голяма сцена, защото се радва на голям зрителски интерес?


  БОГДАНА КОСТУРКОВА: На този етап не сме го мислили.


  НИКОЛАЙ ПОЛЯКОВ: А на следващия етап аз изобщо не си представям такова нещо (смях).


  ВЪПРОС: Кой е откривателят на пиесата?


  БОГДАНА КОСТУРКОВА: Хари Аничкин е превел пиесата и я e занесъл на Ириней Константинов, и когато Ириней стана директор, я предложи на обсъждане, и се спряхме на нея като на едно от първите заглавия, които да реализираме от неговия мандат... Аз съм много щастлива, че Николай Поляков след повече от десет години дойде да работи отново с трупата на Театър „София“, защото това имаше много добър ефект върху артистите. За мен беше изключително удоволствие да присъствам на репетициите. Той е от тези режисьори, които умеят да изграждат атмосферата на спектакъла спокойно и уверено. И успя да възпита в тези млади артисти вкус към театъра и култура, за което можем само да му бъдем благодарни. За съжаление не са много режисьорите, които работят така усърдно с артистите, отделяйки внимание на техните качества, на техните потребности, на необходимостта да бъдат обогатени качествата, които вече са показали някъде. Той не се втурна да използва доказаното от артистите, а се зае да открива може би неподозирани дори и от тях актьорски качества. Убедена съм, че ще видите това - и в работата му с Ириней Константинов, и в работата му с Пламен Манасиев, и с тези три млади и прекрасни актриси, които участват в спектакъла.


  НИКОЛАЙ ПОЛЯКОВ: На тези години освен да е даскал човек... (Смях.)


  БОГДАНА КОСТУРКОВА: Аз смятам, че българският театър има нужда от режисьори, които да отделят необходимото внимание на артиста, а не само да го използват. Искам да ви обърна внимание, че в постановъчния екип са включени хора с много ярки творчески индивидуалности. Визуалната среда правят Красимир Вълканов и Мария Диманова като автор на костюмите, Румен Цонев прави авторската музика към този спектакъл. Николай Поляков се опря на едни от най-добрите в професиите си, точно за да направи един спектакъл за камерна сцена, който трудно би могъл да се радва на касов успех, но пък се надявам, че ще бъде бисер в театралния живот на столицата, поднасяйки един текст за пръв път на българска сцена, давайки шанс на една млада актриса да направи дебюта си в чудесна роля и съчетавайки таланта и енергиите на всичките тези десет човека. Не звучи нескромно, надявам се. Ще имате възможност да проверите дали съм права или не.


  НИКОЛАЙ ПОЛЯКОВ: Искам да обясня само това, че една много популярна песен се промъква в представлението - мисля, че това е думата - по един доста специфичен начин. Нещо, което много симпатично направи Румен Цонев, освен авторската музика, която, без да е претенциозна, е изключително вярна на атмосферата на спектакъла. Казвам, че не е претенциозна, защото тя не се занимава с... (Обръща се към Румен Цонев.) Защо ти говоря за музика, я ти кажи.


  РУМЕН ЦОНЕВ: Говори, бе, много ми е интересно (смях).


  РЕПЛИКА: Румен Цонев ще каже за режисурата.


  РУМЕН ЦОНЕВ: Ще кажа, защо да не кажа... Разбира се, стремяхме се музиката да не се занимава сама със себе си. За мен най-добрият театрален спектакъл е, когато всичко е едно и не можеш да извадиш музиката. А най-лошият е, когато идват при мен и ми казват: абе, пълни боклуци, нищо не сте направили, но твоята музика е прекрасна. Това е най-ужасното нещо, което може да се каже (смях). Какво й е хубавото тогава на музиката, когато не върши работа в конкретното представление. Те си мислят, че правят комплимент. Но понеже стана въпрос за музиката и никой не се осмели тук да се обърне към мен, искам да кажа, че това ми е 199-тата постановка, за която пиша музика.


  РЕПЛИКА: Ще черпиш на 200.


  РУМЕН ЦОНЕВ: Да, живот и здраве - в момента работя с Юлия Огнянова в Сатиричния театър. Там ще бъде №200. Така че има известен опит, известно количество, което се е натрупало, и трябва да се търси винаги едно предизвикателство, защото най-страшна е рутината, която може да те завладее - да си въобразиш, че тези неща са ти ясни. Тук специално за мен беше изключително професионално предизвикателство да намеря образа на гръцкия хор. Николай Поляков вече спомена, че „гръцки хор“ е доста условно и прекалено литературно казано. Вероятно се има предвид един особен вид коментар, но благодарение на него аз открих, надявам се, един интересен и любопитен път. Това го намирам като мое постижение в тази постановка. Имате ли да ни питате още нещо?... Приятно гледане и стискайте палци.


  БОРИСЛАВ КОСТУРКОВ: Успех на премиерата.


  



  ПРИНЦЕСА ТУРАНДОТ


  от Карло Гоци


  Театър „София“

  Постановка - Евгений Вахтангов


  Възстановка на спектакъла от 1922 г. - Рубен Симонов - внук


  Сценография - Игнатий Нивински


  Възстановка на костюмите: Лилия Попова и Андрей Стефанов - студенти по сценография в НБУ с преподавател Елена Иванова


  Музика - Николай Сизов, Александър Козловски


  Превод - Наталия Бардская

  Участват: Доси Досев, Мила Банчева, Лилия Маравиля, Десислава Малчева, Йорданка Любенова, Николай Върбанов, Калин Врачански, Николай Антонов, Росен Белов, Ангел Генов, Сава Пиперов, Пламен Манасиев, студенти от НАТФИЗ „Кр. Сарафов” клас Александър Илиев


  



  ПРЕСКОНФЕРЕНЦИЯ


  19.11.2008


  БОГДАНА КОСТУРКОВА: Добър вечер, добре дошли на 222–та премиера на Театър „София“ и първата в историята на българския театър възстановка на спектакъл, който има своето място в историята на световния театър. Това е Рубен Симонов – за тези от вас, които не го познават, той е режисьор от Театър „Вахтангов“ и прие предизвикателството, отправено му от предишното ръководство на Театър „София“, да дойде и с трупата на нашия театър да направи спектакъл по „Принцеса Турандот“ с артистите на Театър „София“, запазвайки декора, думите, музиката и режисьорското решение на Евгений Вахтангов, нещо което на сцената на Театър „Вахтангов“ се случва вече близо 90 години. Когато Ириней Константинов спечели конкурса за директор на театъра, той прие предизвикателството този проект, който беше в началото си, да се осъществи и ето, че вие вече сте тук и ще гледате спектакъла, който Рубен Симонов направи с актьорите на нашия театър. Този спектакъл спечели субсидия на сесия на столичната програма „Култура“, нещо което говори за значимостта на това представление, което получи наистина сериозна оценка от колегите в общината и има своята финансова подкрепа от „Лукойл“, нещо което все по-рядко се случва в българските театри - спонсор да застане зад проект, който все още се осъществява. И днес ние предлагаме на вашето внимание едно представление без аналог, представление, което Рубен Симонов нарече „приказна комедия“. Артистите ни играят с лекота и с вдъхновение, запазвайки онова, което го е направило неповторимо, а именно наличието на три линии в решението: те са едновременно и актьори, които играят себе си, от собствено име, те са и артисти от трупа, която поднася представлението за приказката за принцеса Турандот и са самите персонажи, които са включени в действието. Ще видите нови и интересни лица на артисти от всички поколения в Театър „София“ - от Доси Досев, който е доайен на нашия театър, до Калин Врачански, чието назначение в трупата ни датира от 2008 година. Това е, имате възможност да зададете вашите въпроси на Рубен Симонов. Имаме преводач, който ще ви помогне в прякото общуване. Тези от вас, които биха искали да получат по-голямо интервю от него, ще ви помоля да ми дадат заявката си утре преди премиерата. Той ще отдели от времето си, за да може да задоволи интересите на всички, които проявяват желание за такива разговори.


  РУБЕН СИМОНОВ: На вашите услуги съм. Много се радвам, че ви виждам. На първата среща казах, че много ценя вашата професия, защото благодарение на вас се запазва театърът. Киното е нещо консервирано, то не се променя, а театърът, актьорите, спектаклите, които са минали, са известни на всички само благодарение на вас.


  ВЪПРОС: Да не губим време. Как оценявате работата си с българските актьори в тази трупа - особено в сравнение с руските актьори, с които сте работили, и респективно най-вече в тази постановка?


  РУБЕН СИМОНОВ: Ще ви кажа нещо, при мен се пазят дневниците на Вахтангов. Първият вариант на пиесата се пази при мен. В бележниците му, в записките, които е водил по повод на постановката на „Принцеса Турандот“, казвам го дословно, както го пише там – Вахтангов е арменец, дядо ми е арменец, аз донякъде... той казва, че „Принцеса Турандот“ като комедия дел'арте, могат да играят само арменци, българи, гърци и италианци. За съжаление, пише той, за скандинавците не е достъпен този темперамент, тази живост, които са необходими, за да се изиграе тази пиеса. Ще ви кажа честно, аз съм възхитен и поразен от работата на актьорите на Театър „София“, учуден съм от лекотата, от изяществото и грацията, от пластиката, която те притежават. Миналата година при мен завършиха курс студенти към Театър „Вахтангов“ - просто мечтая те да дойдат да видят как трябва да се играе. Възхитен съм от това колко точно разбират нещата, макар че говорим на различни езици. В хода на репетициите Валентин, който превеждаше, на практика не вземаше участие, защото те разбираха всичко с лекота.


  БОГДАНА КОСТУРКОВА: Въпросът е, той разбираше ли ги?


  РУБЕН СИМОНОВ: Още на първата репетиция им казах, че не съм дошъл аз да поставям този спектакъл, а за да го направим всички заедно, и „заедно“, това значи не само актьорите, а целият колектив на театъра. Винаги съм мислил, че спектакълът се прави не от режисьора, а от целия колектив. И синхронната работа на целия този чудесен колектив ми даде възможност да работя изключително лесно, изключително откровено и много творчески.


  БОРИСЛАВ КОСТУРКОВ: Самият Карло Гоци съчетава... – той е доста раздвоен между класическите литературни образци и комедия дел'арте, независимо, че критикува Голдони...


  РУБЕН СИМОНОВ: Голдони е избягал, както е известно, когато е дошъл Карло Гоци.


  БОРИСЛАВ КОСТУРКОВ: ...и „Турандот“ - тази приказка е един синтез между поука и между зрелищност. Във вашата постановка съхранен ли е и как е съхранен този баланс между поука и развлечение и имахте ли проблеми в това отношение, взема ли връх едното за сметка на другото?


  РУБЕН СИМОНОВ: Струва ми се, че представянето на комедия дел'арте е всъщност огромното желание на актьорите да си съберат зрители и този пътуващ театър е трябвало просто да си изкара хляба, което става и днес. Принципът на комедия дел'арте трябва да е такъв, това го казва и Вахтангов, че дори и около нас да има други изкушения – да се продава вино, храна, зрителят трябва да дойде при нас, и като дойде при нас, да не си тръгва. Затова маските трябва да бъдат съвременни, а сюжетът трябва да се играе с такава сила, с такава страст, че нито един от зрителите да не си помисли да отиде да пие някъде вино или да хапне. Аз и моите учители придаваме голямо значение именно на зрителите. Комедия дел'арте не може да съществува, ако артистите не успеят да съберат пари за вечеря - за вино, за хляб, за месо... Целият принцип на дел'арте е, от една страна, развлечение, а от друга - да видиш тази приказка. Тя се дели на остър, ярък любовен сюжет и на коментарите на маските – Труфалдино, Бригела, Панталоне, Тарталя... които коментират днешния ден. Вахтангов е казвал, че ако искате този спектакъл да живее дълго, той трябва да се ражда всеки ден – тук, днес и сега. Всеки път ще бъде различно в зависимост от това какъв зрител ще има в салона и дали ще съумеете да го задържите вътре. Ние се постарахме да направим всичко възможно, както аз самият, така и моите служители. Театърът никога не се е делил на актьори и на зрители. Можем колкото си искаме да експериментираме, да измисляме, да смятаме, че сме измислили нещо абсолютно гениално, но докато не дойде зрителят, докато не дойде публиката и не го види, спектакъла просто го няма. За разлика от Станиславски, който слага четвъртата стена и се стреми към абсолютна правда на представлението, житейска правда, битова правда и е постигнал върхове в това отношение, Вахтангов премахва тази стена чак до края на салона и е казвал, че ако няма непосредствен контакт между зрителите и актьора, няма да се роди театралната правда, която според него стои по-високо от битовата. В това е разликата между тях и всъщност това се опитвахме ние всички да постигнем. Тук не става дума за битова, за житейска, а за театрална правда.


  БОРИСЛАВ КОСТУРКОВ: Благодаря ви много. Значи балансът е постигнат между зрелищно и драматично?


  РУБЕН СИМОНОВ: Това вие ще кажете.


  БОГДАНА КОСТУРКОВА: Други въпроси?... За закъснелите искам да кажа, че господин Симонов е готов утре следобед преди премиерното представление да се срещне с тези от вас, които биха поискали да вземат интервю от него.


  РУБЕН СИМОНОВ: Само една дума искам още да кажа – сега се сетих, че днес е двойна премиера, защото за първи път тази концепция на Вахтангов ще бъде изпълнена не от артистите на Вахтангов, а от артистите на Театър „София“. Когато го осъзнах за пръв път, много се развълнувах, много поколения са го играли - Мансурова, Борисова... Когато са идвали тук, маските са играли на български език, учили са си текста на български, Гриценко си е написал текста на маншетите и когато излязъл на сцената (и обявил): „Представлението по приказката на Карло Гоци започва“, и размахал ръце, тези маншети излетели в залата. Така че представлението се е играло на българска сцена, помня впечатленията, как е било прието, и разбрах, че днес е уникален ден, днес за първи път не руски актьори, а блестящите български актьори, ще се опитат да направят този рисунък, който, повярвайте ми... - всички добре познаваме театралната история, знаете, че няма друг такъв спектакъл, който да има една концепция от 22-ра година – миналия век, чак до сега - до 2008 година. Декорът е същият като през 22-ра година, музиката е същата, оркестърът на Вахтангов я е записал. Тя е наивна, защото в оркестъра е имало само един истински музикант, с една единствена цигулка, а другите музиканти, защото не е имало пари, са свирили на гребенче и хартийка, и така си върви до ден днешен. Аз заедно с вас много се вълнувам, надявам се на вашата помощ и подкрепа, защото, повярвайте в искрената ми любов към вашата професия, тя е безкрайно важна, благодарение на нея много неща съм научил, много неща съм съобразил. Благодаря ви!


  ВЪПРОС: А как се справиха студентите, на които е възложена възстановката на костюмите?


  РУБЕН СИМОНОВ: Слава богу, чудесно се справиха. Още веднъж да се върна към костюмите – 22-ра година Москва, разрухата, гладът, студът... и изведнъж Вахтангов вади на сцената артисти с бели ризи, с фракове, и жени с чудесни копринени рокли. През това време върви бронираният влак 4169 и т.н. И той пише в дневниците си: „Никой не може да разбере, че най-евтиното, което сега може да се купи на пазара, е фракът, защото никой не си купува фракове, те на никого не са нужни, ако те видят с фрак, веднага ще те разстрелят. Никой не носи коприна, всички ходят с ботуши, кожени куртки, червени шалчета...“ Ето така се раждат основните костюми, всичко останало са дребните неща, които пред очите на всички вас променят артистите – брадата е пешкирче, някакви лентички са мустаците... Към основния костюм се прибавя детайл и артистът пред вашите очи се превръща в образ. Този наивен ход е запазен и до ден днешен. Дали ще ви хареса, дали ще го сметнете за съвременно или не, това е вече въпрос на лично мнение на всеки един от вас.


  ВЪПРОС: Как би погледнал самият Вахтангов според вас на едно такова, да го наречем, фетишизиране на неговата постановка? Значи от цели, колко бяха там, двайсет актьора, близо осемдесет години, да не се променя нищо. Още повече, че самият той казва, че един спектакъл се ражда...


  БОГДАНА КОСТУРКОВА: Променя се. Той каза точно така, че се променя.


  РУБЕН СИМОНОВ: Спектакълът се ражда...


  ВЪПРОС: Спектакълът, да, но иначе само костюмите ли са всъщност същите?


  БОГДАНА КОСТУРКОВА: Решението е същото...


  РУБЕН СИМОНОВ: Костюмите малко се изменят с течение на времето в съответствие със стила и модата на това време. Вахтангов е казал, че ако искате спектакълът да живее дълго, той не трябва да бъде застинал монумент. Той трябва да се променя с течение на времето – импровизационното състояние да е присъщо на днешния ден, но се запазват основата и самата стилистика... Ние се променяме, дрехите се променят, но фраковете, както са си били фракове и сега са си фракове.


  РЕПЛИКА: Не, аз нямам предвид толкова визуалната страна на спектакъла, а именно същностната – езикът на спектакъла, театралният език.


  РУБЕН СИМОНОВ: Театралният език също трябва да се променя съответно с ритъма на днешния ден.


  РЕПЛИКА: Това трябва много добре да се обясни, защото някои могат да останат с впечатление, че е буквална възстановка с някои дребни такива подробности.


  РУБЕН СИМОНОВ: Не, разбира се, не, основите са запазени, с тази поправка, че спектакълът трябва да се променя всеки ден, съобразно с времето и само тогава ще живее.


  ВЪПРОС: Значи, с една дума, посланието, така да го кажа, тази изтъркана дума, клиширана вече, което отправя режисьорът към публиката, се е съхранило. Така ли да го разбирам?


  РУБЕН СИМОНОВ: Да, посланието на режисьора, именно посланието, и направлението, и решението...


  БОГДАНА КОСТУРКОВА: ... и решението на режисьора. Аз ще се помъча да отговоря. Този спектакъл от самото начало на своето съществуване, съществува във възстановка, защото Вахтангов умира... - е вече болен, той не присъства на премиерата. И този спектакъл живее благодарение на, бих казала, фамилията Симонови, които го поддържат в годините. Прибирайки се от България Рубен Симонов ще направи поредна възстановка в Театър „Вахтангов“. Спектакълът има три линии, едната от които предполага непрекъснато осъвременяване, поне това, което аз съм чела, че самите представления, които се играят, не си приличат едно на друго, защото шегите на маските допускат вкарването на съвременни теми, които са актуални за обществото в момента, в който се играе представлението. На няколко от репетициите, които гледахме, нашите артисти ни изненадаха с различни етюди и ние не знаем тази вечер какво ще гледаме заедно с вас. Надявам се, че ще бъде интересно.


  РЕПЛИКА: Понеже не сме го видели, малко така налучкваме...


  БОГДАНА КОСТУРКОВА: А иначе представлението е възстановка – декорът, костюмите, решението, мизансцена, композицията на пиесата на Гоци, която е направена от Вахтангов, преводът е на Наталия Бардская, която ни помогна в тази работа много... Така че ние гледаме възстановка, която е осъществена от артисти, които неизбежно дават своя личностен и артистичен почерк.


  РУБЕН СИМОНОВ: Ако имате желание да се съберем след спектакъла, с удоволствие ще изслушам всички ваши забележки, защото вярвам, че всеки съвет трябва много внимателно да бъде изслушан.


  БОГДАНА КОСТУРКОВА: Други въпроси? Сред нас е Ириней Константинов... Ако имате някои въпроси към него като директор на Театър „София“...


  РЕПЛИКА: Честито!


  БОГДАНА КОСТУРКОВА: ...бихте могли сега да му ги зададете.


  ИРИНЕЙ КОНСТАНТИНОВ: Много ти благодаря, но вечерта е негова – и тази, и утре вечер, и на двайсет и първи, така че нека въпросите да са към него. Аз всичко съм казал и няма какво повече да добавя. Искам само да ви благодаря, че сте тук, много ми е приятно, че виждам толкова много хора, и това не е, защото мястото е по-малко, а защото желанието да дойдете в театъра е по-голямо, за което ви благодаря от сърце.


  РУБЕН СИМОНОВ: Искам още нещо накрая да ви кажа. Мечтая в Театър „Вахтангов“ да се събират хора като вас, които се интересуват от живота на театъра, но за съжаление при нас това са пет-шест човека. Когато видях колко хора се интересуват от съдбата на театър „София“, просто се трогнах. Мечтая така да бъде и в нашия театър. Благодаря ви за любовта към нашето изкуство, което е толкова мимолетно всъщност. Ще се постараем да не ви разочароваме.


  ВЪПРОС: Кой е помогнал на господин Симонов да подбере нашите актьори, защото той все пак не ги познава?


  РУБЕН СИМОНОВ: Дирекцията, разбира се, ми помогна! (Смях.) Не, гледах два спектакъла, „Ромео и Жулиета“ гледах, „Ревизор“, някак си от самосебе си се получи, че моето и мнението на дирекцията съвпаднаха - практически едно към едно съвпаднаха. Не е имало никаква сложност...


  РЕПЛИКА: ...ходатайство.


  РУБЕН СИМОНОВ: Ходатайство? Не, не.


  ИРИНЕЙ КОНСТАНТИНОВ (към Богдана Костуркова): Сега имаш възможност да споменеш за кастинга.


  БОГДАНА КОСТУРКОВА: Ами, ако нямате въпроси, благодаря ви наистина, че дойдохте... За тези от пресата, които все още имат желание да ни помогнат, в неделя е първият етап на кастинга за актриса за ролята на Цепи в „Как се научих да кормувам“ от Пола Вогъл, който ще започне в 10:00 часа. Ако имате желание и възможност да го упоменете във вашите издания, ще ви бъдем благодарни. Приятно гледане.


  РУБЕН СИМОНОВ: Ако може, още нещо да кажа. Мисля, че това стихотворение на Маршак не се нуждае от превод. Посвещавам го на вас, скъпи приятели (рецитира):


  



  Пожелания друзьям


  



  Желаю вам цвести, расти,


  Копить, крепить здоровье.


  Оно для дальнего пути -


  Главнейшее условье.


  



  Пусть каждый день и каждый час


  Вам новое добудет.


  Пусть добрым будет ум у вас,


  А сердце умным будет.


  



  Вам от души желаю я,


  Друзья, всего хорошего.


  А все хорошее, друзья,


  Дается нам недешево!


  



  ИНТЕРВЮТА


  



  РУБЕН СИМОНОВ ЗА „ПРИНЦЕСА ТУРАНДОТ“


  21.11.2008

    „Във вените ми тече една четвърт арменска и три четвърти руска кръв. Когато тече руската кръв, на мен нищо не ми се прави, но потече ли арменската - това е енергия, темперамент, трудолюбие“ - казва Рубен Евгениевич Симонов. Колко жалко, че руската кръв е в по-голямо количество при него. Тя и в по-малко да беше, пак щеше да му обърка живота. Ужасно, Рубен Евгениевич! Как издържате в Москва? Вероятно и в България руската кръв е искала да му пречи, но арменската е взела превес. Все пак това е България, родината на Яворов. Една неизчерпаема енергия, творчески плам и всеотдайност се разкриха пред нас. Рубен Евгениевич беше в стихията си!


    Човекът със стоте процента арменска кръв се казва Рубен Николаевич Симонов. Това е първият Симонов - дядото на Рубен Евгениевич. Рожденото му име е Рубен Симонянц, но по настояване на Вахтангов, който искал в студията му да има повече руски фамилии (!), той става Рубен Симонов. С това име влиза в звездния актьорски състав, който осъществява първата постановка на „Принцеса Турандот“ през 1922 година. Стоте процента арменска кръв го превръщат в най-добрия ученик на Вахтангов и с неизчерпаемото си трудолюбие и талант той постига невероятни успехи. През 1939 година оглавява Театър „Вахтангов“.


    Човекът с петдесетте процента арменска кръв се казва Евгений Рубенович Симонов. „Той беше толкова изящен човек, малко даже неземен, не от този свят, витаещ в облаците на изкуството. Политическите баталии и кариерни сражения той някак пропускаше, не разбираше кога, какво, къде и в каква връзка. Той беше напълно извън бита“ - четем в сайта на Театър „Вахтангов“ (http://vahtangov.ru/). През 1969 година Евгений Рубенович Симонов оглавява Театър „Вахтангов“ и организира заснемането на „Принцеса Турандот“, която е възстановена през 1963 година. 50 на 50 май не е лошо съотношение!


    Човекът с двадесет и петте процента арменска кръв (нашият човек) на свой ред възстановява „Принцеса Турандот“ през 1991 година. И така до ден днешен. Над 5 000 представления. Няма друга постановка в света с такова постижение. Тези, които броят представленията на Бродуей, още не са докладвали за по-добър резултат. В края на 2008 година Рубен Евгениевич Симонов възстанови „Принцеса Турандот“ в Театър „София“. Едно смайващо решение, което обаче, както ще разберете от интервюто, е вдъхновено от самия Вахтангов.


  



  - Евгений Вахтангов е имал и други успешни постановки ("Чудото на Свети Антоний" от Метерлинк, "Ерик ХIV" от Стриндберг...). Защо вашият дядо Рубен Николаевич Симонов е решил да възстанови точно "Принцеса Турандот"? С какво ги превъзхожда тя?



  - През 1963 година, когато беше възстановена „Принцеса Турандот“, аз бях на десет години, но присъствах на всички репетиции. Помня, че на цялото първо поколение вахтанговци - тогава бяха живи и Цецилия Мансурова, първата изпълнителка на Турандот, и Завадски, който ръководеше театъра... всички бяха живи и в добро здраве, и на тях им се струваше, че човек, който е предчувствал, че ще умре (Вахтангов е бил на смъртно легло, когато се играе първото представление) и в това тежко състояние е създал такъв ярък, светъл и очарователен спектакъл, спектакъл утвърждаващ живота - когато човек, умирайки, утвърждава живота, светлината и радостта – в неговото произведение има нещо от вечността. Това е тласнало старците от Театър „Вахтангов“, първите изпълнители, да се заемат с работата именно над „Принцеса Турандот“. Те всички са били на по 20 – 21 години, когато излиза първият спектакъл, а Ремизова, която играе Зелима, е на 16 години. Работата над постановката през 1963 година протече по следния начин: всеки от изпълнителите, който е играл през 1922 година, взе за ученик този, който щеше да играе сега, и по такъв начин от уста на уста се предаваше това, което те помнеха, знаеха и обичаха. И кое е най-интересното - Вахтангов е казал на своите ученици преди смъртта си: „Не вземайте след смъртта ми лидер отвън, защото той ще наруши тази религия, която ние с вас изповядваме. Почакайте, лидерът ще израсне измежду вас самите.“ И от 1922 до 1939 година те са работили заедно, имали са просто съвет, където заедно са решавали въпросите и за разлика от сегашните театри, които често са построени на принципа на конкуренцията, е бил водещ принципът на студийността, съвместността, която толкова много е обичал Вахтангов. Имало е спектакли, върху които са работили по 6-7 режисьори, цялата трупа е била заангажирана с процъфтяването на театъра. И чак през 1939 година на общо събрание на трупата е бил избран за главен режисьор на театъра моят дядо Рубен Николаевич Симонов. Това е било единно семейство, каквото сега в театъра рядко можем да видим, защото всеки дърпа одеялото към себе си. Ако това удивително единение на хора и тази нежност, с която предават опита си от уста на уста на следващото поколение, продължи, аз мисля, че спектакълът ще има много, много дълъг живот.


  - Вахтангов казва, че е намерил единствено възможната театрална форма за пиесата на Карло Гоци. Но добавя, че в друг исторически период би търсил друго решение, което да отговаря на измененото състояние на обществото. Държахте ли сметка за това, когато поставяхте "Принцеса Турандот" в България? Открихте ли точната театрална форма за сегашния исторически момент на това място с този актьорски състав?


  - Сменят се поколенията, променя се атмосферата, в която живеем, променя се ритъмът на живота. Ако погледнем снимките от първия спектакъл на „Принцеса Турандот“, ще видим грим, който е бил присъщ още на нямото кино - тези черни подчертани очи, ще видим и съвършено различните костюми. Времето естествено налага своите корективи. Даже музиката, която звучи, когато излизат робините, е била различна в различните години. През 1963 са решили, че това ще бъде просто фокстрот, който тогава е бил на мода. Ние се променяме и сме длъжни да отбелязваме как се променяме. Спектакълът на Вахтангов е в четири действия и през 1922 година това е било съвършено нормално събитие. Имало е два антракта - това е продължавало почти четири часа. Естествено, през 1963 година действията стават три, но отново имаме два антракта и когато аз започнах да работя върху спектакъла през деветдесетте години, ние разбрахме, че три действия вече са много, защото хората не успяват да хванат метрото, примерно. Забързаният ритъм на живота, намесата на радиото, телевизията, колите, трафика, всичко, което е необходимо да се свърши, за да се, извинете, заработят пари, не дава възможност за онова пространно, мирно, спокойно общение на зрителите и артистите. А и Москва през 1963 година е била малка - сега от единия до другия й край са 50 километра. Затова ние при последната редакция се ограничихме с две действия, тоест премахнахме втория антракт. И практически, без нищо да изменим, увеличихме само темпа и ритъма на спектакъла. Защото зрителите също се променят - те стават по-бързи, по-умни, по-талантливи. За да подредя кубчето на Рубик, на мен ми трябваха четири дни, а дъщеря ми го направи за десет минути с голяма лекота, за мен да усвоя нов телефон е цял проблем, за да напиша SMS губя десет минути, а младите вършат това мигновено - друг ритъм, друга възприемчивост - бързо схващат, бързо разбират. Всичко зависи от зрителя, който идва в залата. И ние, без да го забелязваме, се променяме. И затова спектакълът „Принцеса Турандот“ незабележимо се променя с времето.


  - Останах с впечатлението, че Вахтангов говори за нова театрална форма. За коренно...


  - Коренно нищо не се променя. В случая той не говори конкретно за „Принцеса Турандот“, а за търсене на друг, нов маниер на игра. Вахтангов смята, че в бъдеще вероятно ще намери и друга театрална форма. Що се касае до „Принцеса Турандот“ обаче, той казва, че тя ще живее дълго, ако артистите са способни да импровизират на сцената в рамките на откритата от него форма. Тази форма не трябва да бъде монумент, тя трябва да се променя, но не коренно. Принцеса Турандот не може да стане зъл спектакъл, тя не може да стане своята противоположност. „Спектакълът е празник“ - това е първият и основен принцип, който Вахтангов отнася именно към „Принцеса Турандот“.


  - Какви други качества е трябвало да притежават актьорите от трупата на Вахтангов?


  - При пълното овладяване на системата на Станиславски, актьорите от трупата на театъра на Вахтангов, тоест на студията - тогава още не е имало театър Вахтангов, е трябвало да притежават изключителни умения - да могат мигновено да влязат в ролята в най-трагичната й ситуация и да излязат от нея. „Актьорът трябва да лети на сцената и задачата на режисьора е не да показва себе си като режисьор, а да вземе артиста на дланта си и да го пренесе до зрителя“ - казва Вахтангов.


  - Българските актьори притежават ли такива умения?


  - Отново ще цитирам Вахтангов: „За да има успех „Принцеса Турандот“, трупата трябва да играе комедия дел'арте. Това могат да правят само арменци, българи, гърци и италианци.“ Пазя вкъщи тетрадката, в която Вахтангов е написал тези редове. Бях любопитен да разбера дали той ще се окаже прав. Останах изумен. В Москва същият този спектакъл в две действия приключва в десет часа. Тоест той продължава от седем до десет. Тук вие бяхте свидетел, че представлението започна в седем и завърши в девет и двадесет. Къде отидоха тези четиридесет минути. Представете си само, това са четиридесет минути сценично време. Нещо огромно. За сметка на какво беше спестено това време? Значи: за сметка на качеството на темперамента, точността на езика, пълното разбиране на това, което артистите правят и удивителната енергетика, която често не достига на руските актьори. По тази причина аз съм възхитен от българските актьори, аз съм възхитен от трупата на Театър „София“. В своята книга за Вахтангов, която, простете, аз в момента не нося, Рубен Николаевич пише, че репетициите са продължили два месеца. През тежката зима на 1922 година, в студа и т.н. - два месеца. Сгъстен график. Ние я направихме за същото време - първата репетиция беше на трети октомври. Нямаше нито декори, нито костюми - абсолютно нищо. Веднага казах на актьорите: спектакълът не го правя аз, спектакълът го прави колективът. През това време ние трябва да станем приятели, да се обединим в кръжок, и когато утре в нашата задружна компания се договорим за маниера на играта, когато всеки ще помага на другия, а няма да дърпа одеялото към себе си, тогава ще се получи и спектакълът. И представете си какво удоволствие изпитах от работата си с българските актьори - така, както изиграха те днес „Принцеса Турандот“, ей богу, ако успеят да запишат спектакъла на диск, аз ще го показвам в Москва като пример за този темперамент, искреност, радост и енергия, които се родиха тук и сега - в Театър „София“.


  - Но и Станиславски е във възторг от постановката на "Принцеса Турандот". А тя на практика руши неговата система - имаме персонажи, които подхранват илюзията с поведението си, и персонажи, които я рушат. В същия момент Вахтангов се е прочул като човекът, който е наложил системата на Станиславски. Това не е ли странно?


  - Ние си мислим, че хората, които са живели преди сто години, са били невероятно сериозни и непоколебими. Не, те са били обикновени хора като нас с вас, които са могли да спорят, да разговарят. В антракта на премиерата на „Принцеса Турандот“ Станиславски отива в квартирата, в която по това време е лежал умиращият Вахтангов, и казва на жена му Надя: „Нека той да се увие в одеялото като в тога и да заспи като победител“. След това му пише послание: „Ученикът надмина учителя си, ако той ме счита за такъв“. На мен ми е ясно, че Станиславски е имал принципиални възражения срещу този спектакъл, но да не подкрепиш умиращия си ученик, да не видиш новото в неговия спектакъл, това би накърнило чисто човешките взаимоотношения. Аз мисля, че нашите старци са били толкова мъдри - имам предвид и Константин Сергеевич Станиславски и Евгений Багратионович Вахтангов, че те в съперничеството са се учили един от друг. И развитието на театъра може би се заключава в това - да не се нахвърляме един на друг и всеки да доказва своето, а да се обогатяваме взаимно. И аз като поработих с трупата на Театър „София“, много разбрах, на много се научих. Ние въобще трябва да се учим до края на дните си. Вахтанговци винаги са правили спектакли, в които са играли и стари - утвърдени актьори, и млади - току-що постъпили. И възрастните не са казвали - младите трябва да се учат от нас, а обратното - ние трябва да се учим от тези, които сега са дошли, защото това е друг маниер на общуване, друг темперамент, друг език. И в резултат на това взаимно обогатяване, Театър „Вахтангов“ е оцелял през годините. При цялата сложност на политическата обстановка в Русия и в Съветския съюз, това е театърът, който не е дал нито един човек в концентрационните лагери. Как само е лавирал този кораб - никой не е бил арестуван, никой не е бил репресиран. Защото дядо ми се е изхитрил да дружи с Микоян, който е бил приятел на Сталин, а и самият Сталин е идвал в Театър „Вахтангов“. Всичко това е направено с една-единствена цел - да се съхрани учението, да се съхранят учениците. Като не се отива срещу властта, а се заобикаля властта...


  - Това е много сложен въпрос...


  - Това е безумно сложен въпрос. Мейерхолд е унищожен, Таиров - закрит, Михоилс е премазан от камион на конференция в Минск... и знаете ли, втората покана за тази театрална конференция е била за дядо ми Рубен Николаевич. Но му позвънил Микоян и му казал: „Рубен, не трябва да ходиш на тази конференция, ти си ни нужен тук за правителствения концерт“. Тоест, знаейки какво е замислено, убийството фактически на Михоилс, той задържа дядо ми в Москва, за да не му се случи нещо и на него. Имало е ситуации, за които е страшно да се говори. Тази дружба, може би чисто емоционална, по арменски, с Микоян, е спасявала театъра неведнъж... През войната трупата е била евакуирана в Омск. Точно месец след началото на войната - на 22 юли 1941 година, върху театъра пада бомба. И когато след края на войната е поставен въпросът за връщането на театъра в Москва - къде да се върне? Сградата я няма. На заседание на политбюро Сталин казва: „Аз мисля така - сега има много заводи, евакуирани на Урал, там е нужно да се повдига културата. Защо му е на Театър „Вахтангов“ да ходи другаде, нека да остане там да повдига културата“. Никой не посмял да възрази на Сталин. Единствено Микоян - този хитър арменец, казал: „Правилно, Йосиф Висарионович, и Третяковската галерия, и тя там.“ Сталин се усмихнал, размахал заканително пръст и вахтанговци се върнали в Москва и играли в салона на Театъра на младия зрител, докато се възстановявала сградата на Арбат. И те се върнали в нея през 1949 година... Не е било лесно да прекараш този кораб през рифовете, без да загубиш хора. Имало е обвинения във формализъм, във вестник „Правда“ редовно се появявали статии от рода на: „Театърът изостава от живота“... Когато в най-тежките дни след войната, Рубен Николаевич поставя оперетата “Мадмоазел Нитуш” - весела, празнична, която е имала фантастичен успех, един от критиците на „Правда“ казал: „Не мога да проумея какво му е хубавото на този спектакъл, аз го гледам вече 25 пъти.“ Ето контрастите, които е трябвало да се преодоляват. Или да речем - една от последните работи на дядо ми е била „Конна армия“ по разказите на Исак Бабел. Като изгледали спектакъла, няколко човека от армията на Будьони се развикали: „Вие луди ли сте, ние там воювахме, а тук някаква любов показвате... Каква е тая любов, ние там вою-ювахме!...“ А Рубен Николаевич ги попитал: „Извинете, вие деца имате ли?“ Те: „Имаме“ - „А на колко години са?“ - „На...“ (толкова и толкова) - „И откъде са тогава тези деца?“ - попитал дядо ми. Защото децата съвпадали с онова време, за което те казвали, че са воювали. И по този начин била спечелена още една победа за театъра. Всеки спектакъл, ако е засягал политическа тема, е предизвиквал съпротива. Вижте как моят дядо е учил баща ми: „За да излъжеш съветската власт, трябва да правиш през годината два съветски спектакъла (про заводы, про деревню), една класика и едва тогава можеш да направиш един такъв - чуть-чуть!“ Тоест и тук е имало политика. А политиката е била да не загубиш театъра, да оцелееш.


  - Излиза, че не е било трудно да се излъже Сталин.


  - Сталин е обичал много театъра. В МХАТ е имало сталинска ложа, в Театър „Вахтангов“ - също. Имало е път от Кремъл, който е минавал покрай театъра. Сталин понякога свивал, влизал в ложата, гледал и си тръгвал. Колкото и да е смешно, но ако погледнем мизансцените от старите фотографии на Театър „Вахтангов“, ще видим, че режисьорите са ги ориентирали към ложата на Сталин. За да може другарят Сталин да остане доволен от това, което вижда. Но това е било спасение, извинете, но от това са зависели жилищата, заплатите, животът - от това е зависел животът. Аз неотдавна открих малка чанта в дома ни, в която имаше бельо, сухари, цигари - в случай, че дойдат през нощта и те приберат. У всеки е била готова такава чантичка. Тази чантичка на моя дядо аз наскоро открих.


  - Трябва да се поинтересувам дали и българските театрали са имали такива чантички. Кажете, г-н Симонов, не предоставяте ли прекалено голяма свобода на маските в спектакъла? Те още малко и ще се качат на главите на останалите герои. Нали целта все пак е да се разкаже една романтична история.


  - Ние често изхождаме от исторически позиции, а позициите са чисто практически. Когато артистите трябва да работят за насъщния, те са длъжни да събират публика. Маските в комедия дел'арте винаги са били въплъщение на народната мъдрост и въпросите на днешния ден. Поставянето на тези въпроси интересува публиката. И ако в Италия маските не са били съвременни, спектакълът не би могъл да съществува. Какво е сюжетът: грубо казано това е обичайният любовен триъгълник - Турандот, Калаф, Аделма. Традиционен любовен триъгълник, който съществува от векове и е представен в много драматургични произведения. Очевидно Вахтангов е смятал, че артистите трябва да играят не съвсем по системата на Станиславски, а по-ярко, за да спечелят публиката и да я задържат в театъра. Обикновено представленията се разгръщат по следния начин: постепенно се появяват персонажите, постепенно узнаваме какви са характерите им, постепенно научаваме за взаимоотношенията им, докато тук с този ярък парад, когато се обявява кой кой е, всичко става известно още в началото. Сюжетът е известен. Както и при Шекспир, впрочем, ако вземем началото на „Ромео и Жулиета“, и там всичко е разказано. Артистите винаги са се борили за къшея хляб, а какво представлява къшеят хляб за артиста - това е зрителят. Ако вие играете лошо, ако сте лошо подготвен, ако гласът ви е слаб и нямате добра пластика, ако не се шегувате остроумно върху болните теми на деня, вас няма да ви гледат. Отсреща се продава пица, по-нататък има бар... Там играе друг театър. Значи трябва да се играе така, че да се привлече зрителят. Защото театърът... - ние непрекъснато забравяме, че театърът е единение между зрителя и артиста. Има много талантливи хора, които експериментират - с години правят един спектакъл, а по-късно се оказва, че това на никого не е нужно, на никого не е интересно. Има и други, които започнаха нравоучително да се обръщат към публиката, а публиката не е глупава и когато към нея се обръщат от позициите на някакъв ментор, бързо се отдръпва. Не трябва да учим публиката, тя сама ще вземе това, което й трябва. Публиката трябва да отнесе от спектакъла това, което ще проумее сама. Текстовете на маските (Тарталя, Панталоне, Бригела и Труфалдино) от 1922 година нямат нищо общо с текстовете от 1963 година. Тук ми предложиха - дайте да извикаме драматург, който да напише текста на маските. Аз им казах: така не става, маските не могат да играят по текст на драматург. Това, което видяхте снощи на сцената, стана преди спектакъла - събрахме се с артистите и го измислихме. Това е импровизационно състояние. Вахтангов казваше: „Което сутринта е във вестниците, вечерта трябва да е на сцената“. Няма друг начин. Защо комедия дел'арте е била толкова привлекателна? Защото това, което се е случвало в Италия през деня, вечерта се е обсъждало с публиката. Персонажите са имали знаков характер, всеки е изобразявал определено положение и с оглед на това положение актьорите са се шегували, но винаги са вземали на прицел събития от днешния ден.


  - Тоест вашият спектакъл изцяло следва идеята на Карло Гоци.


  - Разбира се.


  - Не се ли изкушихте да се отклоните малко от Гоци?


  - Първо, всеки има своя трактовка на Гоци. Съществува операта на Пучини „Принцеса Турандот“. Аз гледах на сцената на „Ла Скала“ тази опера. Те пеят чудесно, но аз едва не умрях от скука. В какво е принципът на театъра - на мен трябва да ми е интересно. Аз съм зрител, аз никога не гледам спектаклите в другите театри като критик или режисьор. Там аз съм като дете - сядам и гледам. На мен или ми е интересно, или не. Театърът е многолик и разнообразен, но той преди всичко е заинтересован от зрителя. Вече го казах. Комедия дел'арте не се е появила просто така, отникъде. За да се появи тя, някакви други форми са престанали да събират зрители. Станало е безинтересно да се играе само сюжет. Вече никой не е идвал в залите. И придворният театър с пасторалите е почнал да запада. Значи театърът откликва на желанията на народа. А народът това са зрителите. И когато театърът престане да откликва на желанията на народа, той умира. Залите опустяват. Затова театърът през цялото време търси нови форми.


  - В тази връзка - добавил ли е нещо Вахтангов към Гоци?


  - Аз не смятам, че е добавил нещо, аз смятам, че той така го е разбирал. Той е разбирал, че комедия дел'арте е трябвало да бъде интересна на зрителите... Чакайте, какво означава „добавил“? Вахтангов е добавил Карло Гоци в революцията. Навсякъде са ходили мрачни хора в кожени куртки и с маузери на кръста... И изведнъж, в противовес на всичко това, се появява тази ярка народна комедия.


  Интервюто взе ВЕСКО КОЕВ


  



  КЪТ НА ТЕАТРОВЕДА


  



  ТЕАТРАЛЕН ПРЕГЛЕД

  Красимира Василева


      


    Напоследък гледах няколко много добри спектакли.


    „Тихи, невидими хора“ - нова пиеса на младата Яна Борисова в постановка на Десислава Шпатова. Малко, прекрасно, динамично представление, изключително съвременно - и като текст, и като стилистика, и като актьорска игра. Малко, но сложно и богато на инвенции и внушения. Шпатова е разработила с гост-актьора Владимир Пенев неговото смазващо втурване в средата на търсещите изява в рекламата и то е знаменателно и потресающо, разтърсващо и омерзително, и в никакъв случай не еднозначно.


    „ОООО - Сънят на Гогол“ - авторски спектакъл на М. Младенова и Ив. Добчев в Театрална работилница „Сфумато“, разкрива богатството на двамата творци по отношение на техните театрални умения и вникване в същността на автора. Излишно е да говорим за величината Гогол. Тук четирима мъже и четири жени на сцената, чрез майсторско съчетание от гоголеви произведения (предимно „Женитба“, „Иван Шпонка“, „Невски проспект“ и др.) съумяват с голямата режисьорска помощ да създадат високо професионален, много интересен, забавен и смешен авторски спектакъл на двамата наши известни режисьори - експериментатори. Прави впечатление ансамбловата игра, точната конструкция на спектакъла, препратките към житейски случки или към характера на Гогол, така че зрителят лесно навлиза в този свят на голямата литература, театрализиран с творческо умение, познаване на материала и перфектно изпълнение на сцената.


    „Как се научих да кормувам“ от Пола Вогъл на Сцена „49“ в Театър „София“ ознаменува първата стъпка на Ириней Константинов като директор. Опитният режисьор Николай Поляков е разработил детайлно твърде сложния текст, в който време и място непрекъснато се преплитат или сливат, водени от спомените на главната героиня, започнала някакъв вид сексуално общуване с вуйчо си на единайсет години и разказваща за това от своята трийсет и пет годишна възрастова позиция. Етажирано построена сценография от Красимир Вълканов, много добри костюми на Мария Диманова. Елен Колева, Пламен Манасиев, Ириней Константинов и две млади актриси с много задачи създават любопитно театрално зрелище, допълнено от режисьора дори с гръцки хор в малкото театрално пространство. Лолитизмът, по линия на който авторката е работила и не крие това, тук е поднесен доста деликатно и под сурдинка, без да дразни, и всъщност не можем да говорим за някакви извращения по отношение на педофилия или нещо подобно, въпреки че текстът загатва някои подобни моменти. Независимо от тази сложност на драматургията, спектакълът се е получил, той е стилен, актьорите играят майсторски и с финес, режисурата е потънала дискретно в тях и предлага на зрителя най-доброто от това трудно съчетание.


    Тези спектакли бяха като дъхави узрели гроздове, напоени с творческа свежест и носещи аромата на новото и изобретателността така, че когато гледаме като зрители, ние се чувстваме удовлетворени и обогатени от зрелостта на творчеството, с което влизаме в съприкосновение.


    Няма да се спирам на твърде слаби постановки като „Глупаци“ от Нийл Саймън в Театър “София“ в постановка на младия Григор Антонов (впрочем с най-добрите актьорски сили на театъра), „Сухи сладки за черен следобед“ от Елизабет Стрикланд в Малък градски театър „Зад канала“ в постановка на Бина Харалампиева - една криминална закачка с чудесни костюми и добри актьори, но слаб резултат. Младата Диана Добрева доста разочарова своите добре спечелени почитатели (от „Медея“ и „Макбет“) с „Казанова“ в „Сълза и смях“, където впечатляващата и богата визия от костюми, преплетени тела, живо куче, черно и златно, ориенталска и руска сцена, много други неща, говорещи за богатата култура на режисьора, не можаха да компенсират изключително слабата литературна основа, на която той беше построен.


    Този малък преглед на най-новите дни на столичния театър не може да бъде категорично показателен. Но той говори за динамично движение в театралните среди и в никакъв случай за криза, с която дума много се спекулира във връзка със състоянието на нашето театрално днес. Може би по-важно е да отбележим, че смяната на директори ще продължава, в по-голямата си част конкурсите са с предвидим финал. Така или иначе назначенията на актьори за директори продължават - нещо, за което много пъти се е повдигал въпросът в театралните среди. Може би е добре да се помисли за варианти за театроведи, в краен случай - режисьори. Без да засягам никого, не е тайна, че актьорът - директор е винаги рискова фигура като пристрастия, душевна настройка, желание за себеизява и не на последна сметка - управленски възможности.

